เสริมความรู้การเงิน
ปัจจุบันคนไทยมีความรู้ทางการเงินน้อยมาก โดยเฉพาะผู้มีระดับการศึกษาไม่สูงและมีรายได้ต่ำ ความไม่รู้ทางการเงินทำให้เกิดปัญหาสังคมและเศรษฐกิจตามมามากมาย รวมถึงเป็นต้นเหตุของปัญหาหนี้ครัวเรือนที่สูงถึง 10.2 ล้านล้านบาท หรือ 84.2% ของจีดีพี การใช้จ่ายเกินตัว ปัญหาหนี้นอกระบบ การถูกเอาเปรียบรวมถึงปัญหาการถูกหลอกทางการเงินที่เกิดขึ้นซ้ำซาก เช่น คดีแชร์ลูกโซ่ เป็นต้น สะท้อนให้เห็นว่าประชาชนยังขาดความรู้ความเข้าใจทางการเงิน
1 พ.ค. 2558

ปัจจุบันคนไทยมีความรู้ทางการเงินน้อยมาก โดยเฉพาะผู้มีระดับการศึกษาไม่สูงและมีรายได้ต่ำ ความไม่รู้ทางการเงินทำให้เกิดปัญหาสังคมและเศรษฐกิจตามมามากมาย รวมถึงเป็นต้นเหตุของปัญหาหนี้ครัวเรือนที่สูงถึง 10.2 ล้านล้านบาท หรือ 84.2% ของจีดีพี การใช้จ่ายเกินตัว ปัญหาหนี้นอกระบบ การถูกเอาเปรียบรวมถึงปัญหาการถูกหลอกทางการเงินที่เกิดขึ้นซ้ำซาก เช่น คดีแชร์ลูกโซ่ เป็นต้น สะท้อนให้เห็นว่าประชาชนยังขาดความรู้ความเข้าใจทางการเงิน
นอกจากนี้ ความไม่รู้ทางการเงินยังเป็นต้นเหตุสำคัญของความเหลื่อมล้ำทางเศรษฐกิจและความมั่งคั่งกระจุกตัว ที่สำคัญสังคมไทยที่กำลังเข้าสู่สังคมผู้สูงอายุ ยิ่งจำเป็นต้องทำให้คนไทยมีความรู้ทางการเงินเพิ่มขึ้น นำไปสู่วินัยการออมที่ดี ช่วยให้ระดับเงินออมภาคครัวเรือนสูงขึ้น
ขณะที่ภาครัฐไม่เคยให้ความสำคัญกับการให้ความรู้ทางการเงินกับประชาชน ทำให้เกิดปัญหาซ้ำซากและถูกสะสมมานาน และต้องมาแก้ที่ปลายเหตุทั้งการยกหนี้ พักหนี้ การปรับโครงสร้างหนี้
ในขณะเดียวกันจากผลสำรวจของธนาคารแห่งประเทศไทยร่วมกับสำนักงานสถิติแห่งชาติ พบว่าคนไทยมีคะแนนด้านความรู้ทางการเงิน 3.7 คะแนนเต็ม 8 คะแนน หรือคิดเป็น 46.8% เท่ากับว่าเราสอบตก สอดคล้องกับผลการศึกษาของคีนัน  พบว่า ประชาชนที่มีความรู้ทางด้านการเงินน้อย และมีความเสี่ยงที่มีแนวโน้มเป็นหนี้สูงขึ้นมี 3 กลุ่ม คือ กลุ่มนักเรียน นักศึกษา ซึ่งกว่า 60-70% ล้วนเป็นหนี้ ทั้งๆ ที่เป็นกลุ่มที่ไม่มีรายได้ แต่พฤติกรรมการใช้จ่ายที่เกินตัว ยืมเงินเพื่อน และกู้เงินนอกระบบ อีก 2 กลุ่มคือ กลุ่มเกษตรกร และกลุ่มแรงงานรับจ้างรายได้น้อย 
ดังนั้น แว่วๆ ว่าคณะอนุกรรมการปฏิรูปตลาดทุนเตรียมยื่นข้อเสนอแนะเพิ่มเติมในร่างรัฐธรรมนูญ คือ ให้รัฐส่งเสริมให้ประชาชนทุกระดับมีความรู้ทางการเงินและการลงทุนที่เพียงพอ โดยตั้งองค์กรเฉพาะกิจเพื่อให้ความรู้ทางการเงินกับภาคประชาชน
โดยให้เพิ่มเติมมาตราในร่างรัฐธรรมนูญ ในภาค 2 หมวด 2 แนวนโยบายพื้นฐานแห่งรัฐ มาตรา 85/1 เรื่องรัฐต้องส่งเสริมให้ประชาชนทุกระดับมีความรู้ทางการเงินและการลงทุนที่เพียงพอ และต้องปลูกฝังให้ประชาชนมีความสามารถในการบริหารการเงินของครัวเรือนได้อย่างเหมาะสมเพื่อพัฒนาคุณภาพชีวิตที่ยั่งยืน
หวังว่าอย่าให้เราตกอยู่ในโหมด “ความรู้ท่วมหัวเอาตัวไม่รอด”